|  |
| --- |
| **Влада из руског угла: Јелена Гускова** |

**Србији треба лидер као Додик**

|  |
| --- |
| ***НАТО нема перспективу у Србији, а Вучић неће остати на власти ако се не буде ослањао на Русију. Са њим, а пре без њега, Србија и Русија заједно могу да пруже отпор неправди у систему међународних односа***Руска историчарка Јелена Гускова, руководилац Центра за изучавање савремене балканске кризе Института за славистику Руске академије наука, анализирала је за НИН експозе председника Владе Србије Александра Вучића и није била изненађена што међу приоритетима спољне политике није пронашла сарадњу са Русијом. Одабир стратешких циљева у спољној политици - Европска унија, па регионална сарадња - по Гусковој, која је и инострани члан САНУ, значи да српски премијер није желео да отвара дебату „Русија или ЕУ“, као и да се спољна политика неће мењати - односи са  Западом остаће приоритет. |

Руска историчарка Јелена Гускова, руководилац Центра за изучававање савремене балканске кризе Института за славистику Руске академије наука, анализирала је за НИН експозе председника Владе и није била изненађена што међу приоритетима спољне политике није пронашла сарадњу са Русијом. Одабир стратешких циљева у спољној политици- Европска унија, па регионална сарадња- по Гусковој, која је и инострани члан САНУ, значи дапремијер није желео да отвара дебату Русија или Европа, као и да се спољна политика неће мењати -односи са Западом остаће приоритет.

«Запад је већ отворено рекао: ако сте са нама, онда изволите да и спољна политика следи курс ЕУ – уведите санкције против Русије, смањите војну сарадњу, одустаните од подршке у Савету безбедности. И сигурна сам да ће Вучић, да би сачувао своју власт, испунити све што траже од њега. Између осталог, и по питању Косова.»

**Србија ће се придружити санкцијама против Русије у овом Вучићевом мандату?**

Вучић нема избора. Или ће морати да испуни све што од њега траже у замену за дуго путовање ка ЕУ, или неће остати на власти. У том циљу у САД је разрађена, и широко се користи, шема смене непожељних лидера било које земље. Стечено искуство је довољно велико, између осталог и у Србији, да са тим не постоји проблем.

 Ниједан лидер у Србији после 2000. године не може се назвати независним, родољубом, патриотом, оним који размишља о Србији и њеном народу. Сви они су спремни да за место у власти дају Косово, да униште армију, да спроводе антинародне реформе, чак и да прекину пријатељство са Русијом. Присетимо се отворености Бориса Тадића, за коју смо сазнали захваљујући Викиликсу. У јулу – септембру 2007. у саопштењима америчких дипломата констатује се Тадићева жеља да „окрене главу“ док Европа буде решавала косовско питање.

 Нова власт Вучића и Николића наставља исти курс: потписали су све споразуме који су приближили Косово ка пуној независности. Чак и онда када је Русија у Савету безбедности била против тог потписивања. Дубоко греши свако ко мисли да давање дела своје територије значи улазак у ЕУ. Број захтева расте, а ЕУ ће остати недосањани сан. Србији је потребан лидер, као Милорад Додик, који ће Западу рећи: доста сте господарили нама, спроводићемо политику у интересу српског народа. Затим ће се осврнути около, ујединити Србе на Балкану и неће дозволити никоме да командује српском народу и да управља српским земљама.

**Да ли ће, дакле, улазак партија које се залажу за сарадњу са Русијом у Скупштину остати без утицаја на спољни курс Србије?**

Политички систем Србије је веома поједностављена и неразвијена конструкција, повезана са чињеницом да је вишепартијски систем формиран сасвим недавно, и у веома компликованим условима рата, санкција, политичке изолације земље, притисака Запада. Данашњи режим и даље је ауторитаран. То је систем једног лидера, који претендује на апсолутну власт, парламент је послушан, у њему је владајућа партија дошла на власт без идеологије, политичког и економског програма, сигурне социјалне базе. Али, на последњим парламентарним изборима најзад се у Скупштини појавила опозиција. Све политичке партије у Србији се деле на евроатлантске и патриотске, других политичких подела одавно нема. А критеријуми њиховог политичког опредељења су три питања: однос према ЕУ, НАТО и Русији. Дакле опозиција у Скупштини је алтернативна концепција развоја Србије.

Иако партија Александра Вучића и даље задржава већину, Скупштина од сада неће бити тиха и послушна. Управо захваљујући присуству опозиције, премијер није могао у тишини да предложи министарске кандидате, већ је иступио са обимним програмским манифестом, о коме је вођена дискусија, која је засенила чак и дискусију о кандидатури самих министара.

**Министарство одбране Русије објавило је да рачуна на помоћ Србије у хуманитарни операцијама у Алепу, од чега се Београд оградио. Како разумете овај „неспоразум“?**

Власт није самостална у доношењу одлука, она слуша Вашингтон, плаши се да не погреши и није спремна да брани интересе народа. Није случајност да се САД тако озбиљно и толико дуго баве Србијом. Подсетићу на веома интересантно сећање Момира Булатовића када је боравио у САД 1996. Од њега су отворено тражили да се дистанцира од Србије, јер су САД планирале да дуго остану на Балкану, после истека полувековног уговора о америчком војном присуству у Немачкој. Али сметала им је Србија, која се није уклапала у тај концепт, јер је била «велика земља, у којој увек постоји могућност оријентације ка другим центрима моћи» то јест Русији. Због тога, већ више од 25 година Србију слабе, праве је послушном и зависном. И Вучић испуњава задатке, које су САД себи поставиле: не оставити на Балкану ни једну јаку словенску православну државу.

**Приликом Вучићеве посете Русији, Владимир Путин отворено је казао да се „нада да ће у будућем саставу Владе места заузети људи који ће озбиљно поклањати пажњу развоју наших билатералних односа“. Да ли се руски председник узалуд „надао“?**

Влада је формирана, и било ко у њој може бити русофил у души. Али нико од њих се отворено не изјашњава као русофил. Премијер је изјавио да је бескорисно вршити притисак на њега- он никада неће именовати онога кога му намећу. Међутим, отворених «западњака» у влади има. Уосталом, није важно ко је од министара какве оријентације. Важно је да су они послушни премијеру. А коме је послушан премијер, већ смо утврдили.

**Шта се догодило са министарством за сарадњу са Русијом на чијем је челу Ненад Поповић био виђен у кампањи?**

Ненад Поповић је заиста имао добре намере да брани интересе Русије на Балкану, могуће да је управо њега имао у виду председник Русије, када је изразио ту наду. Али Вучић је успешно искористио Поповића да створи имиџ човека који нагиње ка Русији. СНС је због тога добила део гласова сумњичавих патриота. Не испуњавање овог обећања, као и састав владе, управо говоре о правој оријентацији старог-новог премијера.

**С друге стране, министарством енергетике и даље ће управљати функционер СПС, што је расподела, како се верује, по укусу Москве.**

Члан СПС – не значи и штићеник Москве. Лидери СПС дуго су партнери СНС и заборавили су своја социјалистичка уверења. Стиче се утисак да им је важније да буду што ближе власти него да јачају идеје и чланство социјалистичке партије. Овде уопште не видим утицај Москве. **А и Русија одавно није социјалистичка земља.**

**Значи ли то да руска мека моћ, о којој се све више говори након неколико медијских пројеката, нема очекивани ефекат?**

Москва никада није утицала на одлуке кадровских питања, никада није ковала завере за смену руководства, никада није вршила притисак на лидере у Србији, чак је своју позицију исказивала често нејасно и скромно. За разлику од ЕУ и САД. Погледајте, Џо Бајден је већ у Београду, а од руских високих званичника никога нема. И та искреност и отвореност Москве, њена жеља да делима брани националне интересе Србије привлачи све више присталица. Симпатије Срба према Русији порасле су до 70 одсто. Према истраживању Београдског центра за евроатлантске студије «про-руску идеологију» има 19 организација грађанског друштва, 12 политичких покрета, 13 партија, 7 студентских организација. И то без икакве помоћи из Русије! За русофобе то су, вероватно, застрашујући подаци, због тога је пред НАТО постављен задатак да ојача своје активности у Србији. Јелена Милић из Београдског центра за евроатлантске студије сматра да због утицаја Русије Србија не успева да се брже приближи НАТО. Вилијам Монтгомери је изнео своју прогнозу-упозорење: «Што се тиче појачаног руског утицаја у Србији после Брегзита, Русија ће добити онолико колико јој Срби дају». И брига на речима, почела је да прераста у посао на компромитовању Русије, на који руководство Србије гледа благонаклоно. Ако ме питате о будућности руско-српских односа, онда сам оптимиста. Активности НАТО немају перспективу у Србији, а Вучић неће остати на власти ако се не буде ослањао на Русију. Са њим, а пре без њега, Србија и Русија заједно могу да пруже отпор неправди и пристрасности у систему међународних односа. И то ће подржати цео српски народ, који пати од те неправде већ четврт века.

Опубликовано: НИН. Бгд, 2016.18 авг., бр. 3425.

<http://www.nin.co.rs/pages/article.php?id=103775>